**Likumprojekta “Grozījums Dzīvokļa īpašuma likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījums Dzīvokļa īpašuma likumā” (turpmāk- Likumprojekts) nepieciešams, lai veicinātu elektronisko sakaru tīklu būvniecību, vienlaikus samazinot elektronisko sakaru komersantiem un potenciālajiem galalietotājiem administratīvo slogu. Likumprojekts paredz, ka par elektronisko sakaru tīklu ierīkošanu, būvniecību vai pārvietošanu dzīvokļu īpašnieku kopības lēmuma pieņemšanu var organizēt pats elektronisko sakaru komersants aptaujas veidā.Likums stājas spēkā normatīvajos aktos noteiktā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2017.gada 16.maija sēdes lēmumu (protokols Nr.25, 16.§) un Ministru kabineta 2017.gada 17.oktobra sēdes lēmumu (protokols Nr.51, 21.§), Satiksmes ministrijai dots uzdevums izstrādāt un satiksmes ministram līdz 2018.gada 31.decembrim noteiktā kārtībā iesniegt izskatīšanai Ministru kabinetā tiesību akta projektu par grozījumiem Dzīvokļa īpašuma likumā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  |  Eiropas Komisijas 2016.gada 14.septembra paziņojumā Eiropas Parlamentam, Padomei, Eiropas Ekonomikas un Sociālo Lietu Komitejai un Reģionu Komitejai “Konkurētspējīga digitālā vienotā tirgus savienojamība. Virzība uz Eiropas Gigabitu sabiedrību” noteikts uzdevums- Eiropas Savienības (turpmāk- ES) dalībvalstīm līdz 2025.gadam nodrošināt  interneta pieslēgumus ar datu pārraides ātrumu vismaz 1Gb/s visiem galvenajiem sociālekonomiskajiem virzītājspēkiem, piemēram, skolām, bibliotēkām, pētniecības centriem, biznesa centriem, transporta tīkliem, galvenajiem sabiedrisko pakalpojumu sniedzējiem, dzelzceļa stacijām, ostām, lidostām, valsts pārvaldes un pašvaldību ēkām, ārstu praksēm, slimnīcām un stadioniem, kā arī uzņēmumiem, kas intensīvi izmanto digitālos resursus, nodrošināt visām mājsaimniecībām interneta pieslēguma pieejamību ar datu pārraides ātrumu vismaz 100 Mb/s ar iespēju uzlabot pārraides ātrumu līdz 1Gbit/s. Eiropas Komisijas 2010.gada 3.marta paziņojumā “Eiropa 2020 “Stratēģija gudrai, ilgtspējīgai un integrējošai izaugsmei” COM(2010) 2020”  pamatiniciatīvā “Digitālā programma Eiropai” noteikts mērķis- uzlabot eiropiešu piekļuvi ātram un īpaši ātram internetam, nosakot, ka 2020.gadā jebkuram ES iedzīvotājam būs iespēja saņemt interneta piekļuves pakalpojumu ar lejupielādes ātrumu vismaz 30 Mb/s un vismaz 50% no mājsaimniecībām abonēt interneta piekļuves pakalpojumu ar lejupielādes ātrumu vismaz 100 Mb/s.  Latvijas Nacionālā attīstības plānā 2014.-2020.gadam (turpmāk- Attīstības plāns) paredzētajā rīcības virzienā "Pakalpojumu pieejamība līdzvērtīgāku darba iespēju un dzīves apstākļu radīšanai" noteikts 415. uzdevums- Digitālā satura un citu produktu veidošana un e-pakalpojumu attīstība, paplašinot pakalpojumu pieejamības un izmantošanas iespējas ekonomiskajā darbībā, kā arī iedzīvotāju e-prasmju pilnveide visā Latvijas teritorijā. Attīstības plāna 54.punktā ir noteikts, ka “Lai gan uzņēmējdarbības aktivitāte koncentrējas pārsvarā nacionālas un reģionālas nozīmes attīstības centros, iedzīvotājiem jebkurā Latvijas vietā ir pieejami valsts un pašvaldību pakalpojumi elektroniskā veidā, kā arī vienotajos klientu apkalpošanas centros. Lai to nodrošinātu, ir nepieciešama ātrdarbīga elektronisko sakaru tīklu infrastruktūra”. Nākamās paaudzes platjoslas elektronisko sakaru tīklu attīstības koncepcijā 2013. - 2020.gadam, kas apstiprināta ar Ministru kabineta 2012.gada 7.decembra rīkojumu Nr.589 “Par Nākamās paaudzes platjoslas elektronisko sakaru tīklu attīstības koncepciju 2013.–2020.gadam”, ietverts uzdevums - administratīvā sloga samazināšana platjoslas elektronisko sakaru tīkla attīstībai. Latvija 2010. gada 1. martā ratificēja ANO Konvenciju par personu ar invaliditāti tiesībām (turpmāk – ANO Konvencija). Ratificējot ANO Konvenciju, Latvija ir apņēmusies veicināt, aizsargāt un nodrošināt visu personu ar invaliditāti pilnīgu un vienlīdzīgu cilvēktiesību un pamatbrīvību ievērošanu. Konvencijā noteikto tiesību īstenošanai Latvijā Ministru kabinets ir apstiprinājis ANO Konvencijas par personu ar invaliditāti tiesībām īstenošanas pamatnostādnes 2014.−2020.gadam (turpmāk – pamatnostādnes). Saskaņā ar pamatnostādnēm, personai ar invaliditāti, bez cita, jābūt pieejamai informācijas un sakaru tehnoloģiju sistēmai. Vides un informācijas pieejamība ir viens no Latvijas ilgtspējīgas attīstības stratēģijas līdz 2030. gadam risinājumiem. Saskaņā ar Elektronisko sakaru likumu (turpmāk- ESL) un 2016.gada 17.novembra Sabiedrisko pakalpojumu regulēšanas komisijas (turpmāk- SPRK) padomes lēmumu Nr.[1/24](http://eur-lex.europa.eu/eli/dec/191/24/oj/?locale=LV) “Noteikumi par universālo pakalpojumu elektronisko sakaru nozarē”, kurā iekļautas tiesību normas, kas izriet no “Eiropas Parlamenta un Padomes 2002.gada 7.marta Direktīvas [2002/22/EK](http://eur-lex.europa.eu/eli/dir/2002/22/oj/?locale=LV) par universālo pakalpojumu un lietotāju tiesībām attiecībā uz elektronisko sakaru tīkliem un pakalpojumiem (universālā pakalpojuma direktīva)” personām ar invaliditāti visā Latvijas teritorijā ir nodrošināms universālais pakalpojums (turpmāk- UP). Elektronisko sakaru nozares politikas plāna 2018.-2020. gadam (turpmāk- Nozares politikas plāns), kas apstiprināts ar Ministru kabineta 2018. gada 12.marta rīkojumu Nr.102 “Par Elektronisko sakaru nozares politikas plānu 2018.-2020. gadam” mērķis ir nodrošināt kvalitatīvu un ērtu elektronisko sakaru pakalpojumu pieejamību visā Latvijas Republikas teritorijā, sasniedzot divus politikas rezultātus: "uzlabots publiskā elektronisko sakaru tīkla pārklājums", kas nozīmē, ka palielināsies elektronisko sakaru nozares investīcijas līdz 110 milj. *euro* un [digitālās ekonomikas un sabiedrības indekss](http://ec.europa.eu/information_society/newsroom/image/document/2018-20/lv-desi_2018-country-profile-lang_4AA73DB4-0419-7542-DFB05BCC7A78BF7D_52350.pdf)*(DESI* indekss) savienojamības dimensijā sasniegs 0.67, kā arī "uzlabota piekļuve elektronisko sakaru pakalpojumiem", interneta pieejamībai mājsaimniecībās sasniedzot 81% un interneta protokola 6.versijas (IPv6) pielāgošanas tendencei sasniedzot 3%. Nozares politikas plānā ir uzdevums, kas paredz izvērtēt normatīvos aktus un veikt grozījumus tajos, lai atvieglotu elektronisko sakaru tīklu būvniecību. Elektronisko sakaru tīklu būvniecības vides sakārtošana, nepastarpināti palīdzēs novērst šķēršļus investīciju piesaistei elektronisko sakaru tīklu attīstībai. Ievērojot minēto ES un no tā izrietošo Latvijas Republikas regulējumu, redzams, ka elektronisko sakaru attīstības jomā ir doti apjomīgi uzdevumi, kuru izpildes nodrošināšanai vispirms ir jāveido labvēlīga regulējošā vide, tas ir, nodrošinot mazāku administratīvo slogu.  Lai izstrādātu attīstību veicinošu Nozares politikas plānu, Satiksmes ministrija aicināja elektronisko sakaru nozares dalībniekus (elektronisko sakaru komersantus, nozares nevalstisko organizācijas un iesaistītās valsts pārvaldes institūcijas) izteikt savus priekšlikumus par veicamajiem uzdevumiem, kā arī izvirzīt problēmas, kas būtu risināmas Nozares politikas plāna darbības periodā.  Aptaujājot nozares pārstāvjus par šķēršļiem, kas kavē elektronisko sakaru tīklu ierīkošanu daudzdzīvokļu mājās, kā piemēri tika minēti šādi apstākļi:-pārvaldītāju (dzīvojamās mājas īpašnieki vai pārvaldnieki) pasivitāte lēmuma par elektronisko sakaru tīkla ierīkošanu, būvniecību vai pārvietošanu organizēšanā, jo nereti ir gadījumi, kad dzīvokļu īpašnieku kopsapulce nedefinētu iemeslu dēļ netiek sasaukta (vai netiek organizēta aptaujas veikšana) vispār; -dzīvokļu īpašnieku nesasniedzamība, tukši dzīvokļi vai izīrēti (tostarp neievērojot normatīvo aktu prasības) u.c. apstākļi, kā rezultātā cieš tie dzīvokļu īpašnieki, kuri vēlas pieeju elektroniskajiem sakariem, vēlas tos uzlabot, lai veiktu uzņēmējdarbību vai iesaistītos tālmācībā, tostarp personas ar invaliditāti, kuriem piekļuve digitālai videi var būt vienīgais kontaktēšanās veids ar sabiedrību un kuriem šādas tiesības nosaka ESL regulējums un SPRK lēmumi par UP. Dzīvokļa īpašnieku, dzīvokļu īpašnieku kopības noteikto personu, pārvaldnieku neatsaucība daļēji varētu būt skaidrojama ar faktu, ka elektronisko sakaru ierīkošana saskaņā ar šobrīd spēkā esošo regulējumu (Dzīvojamo māju pārvaldīšanas likuma 6.panta otrā daļa) nav starp obligāti veicamajām pārvaldīšanas darbībām. Lai gan ESL 16.panta otrā daļa paredz elektronisko sakaru komersantiem tiesības ierīkot un būvēt (arī pārbūvēt) publisko elektronisko sakaru tīklus un to infrastruktūras būves (kabeļu kanalizāciju, kabeļu akas, stabus, mastus, torņus, konteinerus) valsts, pašvaldību un privātā īpašuma teritorijā, iepriekš saskaņojot to ar nekustamā īpašuma īpašnieku vai tiesisko valdītāju būvniecības normatīvajos aktos noteiktajā kārtībā, elektronisko sakaru komersantiem grūti realizēt savas tiesības praksē daudzdzīvokļu mājās pārvaldītāju neatsaucības dēļ. Atzīmējam, ka Ministru kabineta 2009.gada 30.novembra noteikumu Nr.1361 “Elektronisko sakaru tīklu, elektrisko tīklu, siltumtīklu, ūdensvadu un kanalizācijas tīklu, gāzes vadu, gāzapgādes iekārtu un būvju, gāzes noliktavu un krātuvju būvniecības saskaņošanas kārtība, ja šo objektu aizsargjosla aizņems zemi, kas ir daudzdzīvokļu māju dzīvokļu īpašnieku kopīpašums” (turpmāk – Noteikumi Nr.1361) 4.punktā noteikts “Projektu saskaņo dzīvojamās mājas īpašnieki likumā “[Par dzīvokļa īpašumu](https://likumi.lv/ta/id/37270-par-dzivokla-ipasumu)” noteiktajā kārtībā vai pārvaldītājs, ja ar viņu ir noslēgts līgums, kurā pārvaldītājs ir pilnvarots attiecīgās dzīvojamās mājas īpašnieku vietā pieņemt lēmumu par nekustamā īpašuma apgrūtinājumiem.” Likums "[Par dzīvokļa īpašumu](https://likumi.lv/ta/id/37270-par-dzivokla-ipasumu)" zaudējis spēku 2011.gada 1.janvārī stājoties spēkā Dzīvokļa īpašuma likumam. Taču, minēto noteikumu normas ir piemērojamas gadījumos, kad pārvaldniekam vēsturiski (līdz spēkā stājās Dzīvokļa īpašuma likums) līgumā piešķirtas tiesības izlemt dzīvokļu kopības kompetencē esošu jautājumu par aprobežojumu saskaņošanu dzīvokļu īpašnieku kopīpašumā esošajā zemesgabalā. Tādējādi, vēsturiski Noteikumu Nr. 1361 tiesību normas atsevišķos gadījumos pieļauj iespēju pārvaldniekam saskaņot elektronisko sakaru tīklu būvniecību un aizsargjoslu paplašināšanu zemesgabalā bez dzīvokļu īpašnieku kopības lēmuma.  Vēršam uzmanību, ka elektronisko sakaru tīkls var nodrošināt galalietotājam pakalpojumu tikai tajā gadījumā, ja tas ir savienots ar lietotāja galaiekārtu. Situācijā, kurā elektronisko sakaru komersants veic tīkla izbūvi un saskaņojums attiecībā uz zemes izmantošanu ir panākts, tīkla izbūvi nav lietderīgi turpināt, ja dzīvokļu īpašnieku viedokli nav praktiski iespējams noskaidrot iepriekšminēto iemeslu dēļ. Minētais var nozīmēt ne tikai elektronisko sakaru komersantam zaudējumus, jo jau izbūvētais tīkls nav izmantojams, lai sniegtu konkrētam galalietotājam elektronisko sakaru pakalpojumu, bet atstāt daļu iedzīvotājus bez pieejas ātrdarbīgiem elektronisko sakaru pakalpojumiem un atsevišķos gadījumos nespēt sniegt UP personām ar invaliditāti. Ievērojot minēto un, lai nodrošinātu galalietotājiem iespēju izmantot elektronisko sakaru pakalpojumus, praksē konstatējams, ka jau šobrīd elektronisko sakaru komersanti reizēm ir spiesti uzņemties daļu iniciatīvas dzīvokļu īpašnieku viedokļa noskaidrošanā, meklējot veidus, kā saskaņot ar dzīvokļu īpašniekiem iekšējo inženiertīklu ierīkošanas un būvniecības projektus. Balsošanas rezultāts tiek noformēts kā aptaujas anketa un tā tiek pievienota elektronisko sakaru tīkla būvniecības, ierīkošanas vai pārbūves projektam, kopā ar lēmumu, kas tiek glabāts elektronisko sakaru komersanta arhīvā, un pēc pieprasījuma ir pieejams dzīvokļu īpašniekiem. Diskusijās, kas vairāku gadu garumā ir bijušas par problemātiku, kā veicināt iespēju daudzdzīvokļu mājās elektronisko sakaru pakalpojumu pieejamību, it īpaši ES prasībām atbilstošā kvalitātē, Rīgas namu pārvaldnieks 2016.gada 8.februāra atzinumā par likumprojektu "Grozījumi Dzīvojamo māju pārvaldīšanas likuma " (VSS- 1 369) un "Ātrdarbīgu elektronisko sakaru tīklu izvēršanas likums" (VSS-1365) ir norādījis, ka uzliekot pārvaldniekiem papildu pienākumus, tam rodas papildu izmaksas. Savukārt, ja elektronisko sakaru komersants veiks dzīvokļu kopības lēmuma organizēšanu, pārvaldniekiem papildu administratīvās izmaksas neradīsies un no dzīvokļu īpašniekiem papildu samaksa netiks prasīta, jo elektronisko sakaru komersanti dzīvokļu kopības lēmuma organizēšanu veiks par saviem administratīvajiem un finanšu līdzekļiem.  Likumprojekts “Grozījumi Dzīvokļa īpašuma likumā” nepieciešams ne tikai, lai mazinātu elektronisko sakaru komersantiem un potenciālajiem galalietotājiem administratīvo slogu (laikietilpību un izmaksas) elektronisko sakaru tīklu izvēršānā, bet it īpaši tas nepieciešams, lai aizsargātu dzīvokļu īpašnieku tiesības saņemt elektronisko sakaru komersantu sniegtos pakalpojumus un nodrošinātu tiesības personām ar invaliditāti saņemt UP. Tāpat Likumprojekts nepieciešams, lai veicinātu infrastruktūras efektīvāku izmantošanu, kas tiek izbūvēta ar Eiropas Komisijas 2011.gada 9.novembra lēmumu Nr.C(2011) apstiprinātās valsts atbalsta programmas Nr.SA.33324 (2011/N) “Nākamās paaudzes tīkli lauku teritorijās” ietvaros, atvieglojot elektronisko sakaru tīklu izbūvi, tai skaitā, arī daudzdzīvokļu mājās lauku teritorijās. Paskaidrojam, ka valsts atbalsta programmas ietvaros tiek izbūvēts vidējās jūdzes jeb transporta tīkls un izveidoti piekļuves punkti, no kuriem ir jāizbūvē pēdējā jūdze jeb abonentlīnija līdz galiekārtai, lai dzīvokļa īpašniekam nodrošinātu elektronisko sakaru pakalpojumu. Papildus tam atzīmējam, ka neatkarīgi no galalietotājam piedāvātās tehnoloģijas – fiksētie vai mobilie sakari, ir jābūt izbūvētam tīklam, kas spēj nodrošināt Eiropas Savienības stratēģiskajos dokumentos noteikto datu pārraides ātrumu. Maldīgs ir uzskats, ka ātrdarbīga (vismaz 30 Mbit/s) interneta piekļuves pakalpojuma nodrošināšanai pietiek ar elektrības rozeti, jo bez atbilstoša elektronisko sakaru tīkla pakalpojumu nevar nodrošināt. Likumprojekta tiesiskais regulējums nodrošinās operatīvu un objektīvu lēmuma pieņemšanas procesu, tādējādi veicinot elektronisko sakaru pakalpojumu pieejamību mājsaimniecībām, kas ir viens no Latvijas Nacionālās attīstības plāna 2014.-2020.gadam mērķiem un starptautiskajos tiesību aktos noteiktajiem uzdevumiem. Likumprojekts papildina dzīvokļu īpašnieku kopības lēmuma pieņemšanas procedūru, paredzot, ka par elektronisko sakaru tīklu ierīkošanu, būvniecību vai pārvietošanu, vienojoties ar dzīvokļa īpašnieku, dzīvokļu īpašnieku kopības noteiktu personu, pārvaldnieku, dzīvokļu īpašuma kopības lēmumu pieņemšanu var organizēt pats elektronisko sakaru komersants aptaujas veidā noskaidrojot dzīvokļu īpašnieku lēmumu par elektronisko sakaru tīklu būvniecību vai ierīkošanu.  Aptaujas lēmumu, kā arī elektronisko sakaru tīkla ierīkošanas vai būvniecības projektu elektronisko sakaru komersants ar nodošanas - pieņemšanas aktu nodod pievienošanai dzīvojamās mājas lietai saskaņā ar Dzīvojamo māju pārvaldīšanas likumu. Dzīvokļu īpašnieku kopības noteikta persona vai pārvaldnieks pēc dzīvokļa īpašnieka pieprasījuma nodrošina iespēju iepazīties ar elektronisko sakaru tīkla būvniecības, ierīkošanas vai pārbūves projektu un aptaujas lēmumu, kā to jau paredz spēkā esošās tiesību normas.  Kā minēts iepriekš elektronisko sakaru komersanti dzīvokļu kopības lēmuma organizēšanu veiks par saviem administratīvajiem un finanšu līdzekļiem, tai skaitā noskaidros, vai aptaujas anketas ir aizpildījuši dzīvokļu īpašnieki vai to pilnvarotas personas. Anketas, kuru aizpildītāji nav dzīvokļu īpašnieki vai to pilnvarotas personas, tiks uzskatītas par nederīgām. Elektronisko sakaru komersants datus par daudzdzīvokļu dzīvojamās mājas dzīvokļu īpašniekiem iegūst Valsts vienotajā datorizētajā zemesgrāmatā, veicot samaksu atbilstoši Ministru kabineta 2017. gada 20. jūnija noteikumu Nr.343 “Tiesu administrācijas maksas pakalpojumu cenrādis” pielikumā norādītajam maksas pakalpojumu cenrādim. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Daudzdzīvokļu māju dzīvokļu īpašnieki, dzīvokļu īpašnieku kopības noteiktas personas, pārvaldnieki, elektronisko sakaru komersanti. |
| 2. | Tiesiskā regulējuma ietekme uz tautsaimniecību un administratīvo slogu |  Ietekme uz tautsaimniecību ir pozitīva, jo elektronisko sakaru komersanti varēs veikt elektronisko sakaru tīklu ierīkošanu saprātīgos, kontrolētos termiņos. Elektronisko sakaru komersantu administratīvais slogs ir niecīgs, attiecinot pret labumu, ko gūs sabiedrība. |
| 3. | Administratīvo izmaksu monetārs novērtējums | Elektronisko sakaru komersantu administratīvās izmaksas ir nebūtiskas, ņemot vērā elektronisko sakaru komersanta iegūto laiku un to, ka tiks novērsts risks zaudēt investīcijas, kas veiktas izbūvējot elektronisko sakaru tīklu līdz daudzdzīvokļu mājai. Dzīvokļu īpašnieki ir ieguvēji, jo par aptaujas veikšanu elektronisko sakaru komersanti neprasīs papildu samaksu. Prakse liecina, ka pārvaldnieki, veicot aptauju, prasa gan no elektronisko sakaru komersantiem samaksu par veikto aptauju, gan dažkārt arī no dzīvokļu īpašniekiem, pamatojot ar to, ka tā nav obligāti veicamā pārvaldīšanas darbība. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts ievietots Satiksmes ministrijas tīmekļa vietnē 2017.gada 10. jūlijā. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Tika saņemts viens priekšlikums, kas ņemts vērā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

### Satiksmes ministrs U.Augulis

### Vīza:

### Valsts sekretārs K.Ozoliņš

Kristapsone 67028043

Diana.Kristapsone@sam.gov.lv